**OŽIO DIENA – GANIAVOS PABAIGA**



**Tikslas:** Supažindinti mokinius su tradiciniu lietuvių kaimo gyvenimu, gyvulių auginimu.

**Uždaviniai:**

Susipažinti su ožio gyvenimu ir vaidmeniu žmogaus gyvenime.

Išmokti lietuviškų dainų, žaidimų ir tradicijų, susijusių su gyvuliais.

Ugdyti kūrybiškumą, vaizduotę ir bendravimo įgūdžius.

**Atitiktis Etninės kultūros programos mokymo turiniui:** Pažintis su lietuvių liaudies kūryba. Folkloras, nes remiamasi lietuvių liaudies dainomis, žaidimais, ritualais, kurie yra neatskiriama mūsų kultūros dalis. Kalendorinės šventės: Ožio diena yra susijusi su metų laikų kaita ir gamtos ciklais, kurie buvo svarbūs mūsų protėviams. Bendruomeniškumas Dainos, žaidimai, bendros veiklos pabrėžia bendruomenės svarbą. **Darbas ir buitis:** Piemenavimo darbas, įrankiai, kasdienybė. Piemenėlių bendruomenė, tradicijos, papročiai.

 **Gamtos mokslai:** Ryšys su gamta, metų laikų kaita, gyvūnai.

 **Kalba:** Dialektizmai, posakiai, dainos, susijusios su piemenavimu.

**Integraciniai ryšiai:**  Lietuvių kalba: Dainavimas, kalbėjimas, kūrybinis rašymas. Gamtos mokslai: Gamta, gyvūnai, žmogus, darbas. Meninis ugdymas: Piešimas, lipdymas, drama.

**Mokymo(si) priemonės**:

Scenarijus „Ožio diena – ganiovos pabaiga“

Knygos apie gyvūnus, lietuvių liaudies pasakos.

Spalvotas popierius, pieštukai, dažai, plastilinas, molis.

Kaukės, kostiumai.

Muzikiniai instrumentai.

**Ugdomos kompetencijos:**  Pažintinė, kultūrinė, socialinė, komunikavimo, kūrybiškumo.

**Integruotos veiklos esmė:** Pasakojimas apie tai, kodėl šie papročiai buvo svarbūs mūsų protėviams. Dainos, žaidimai, ritualai buvo ne tik pramoga, bet ir būdas bendrauti, mokytis, stiprinti bendruomenę.

**Integruotos veiklos eiga:**

**Į salę įeina vaikai dainuodami dainelę „Turėjo bobutė žilą oželį“. Susėda.**

– Kokia buvo graži dienelė. Saulytė dabar slepiasi, jau ir lietutis artėja. Paprašykim, kad nelytų, kad saulytė šviestų.

*Saulele, motule, užtekėk, užtekėk,*

*Aš mažas piemenukas*

*Ant kelmelio sėdėdamas,*

*Rankoj rykštę turėdamas*

*Sušalau, sušalau.*

– Saulele, motule, išleisk kaseles, mes pašilsim rankeles.

– O aš išbursiu kokia bus kita dienelė *(vaizduoja, kad turi rankoje boružėlę).* Nuskrido, rytoj bus graži dienelė.

– Deglosios kiaulytės taip sunkiai gulasi, pabandykim jas paraginti.

– Gula galva! *(berniukai)*

– Drimba kojos*! (mergaitės)*

*(Vieni po kitų greitėjančiai)*

**Visi susėda ratu ir ritmiškai beldžia rankomis į grindis:**

*Kiaulė dribt, kiaulė dribt,*

*Kiaulė nori miego,*

*Pernakt nemiegojo,*

*Paršiukus vedžiojo,*

*Katra guli, ta gera,*

*Katra stovi – ragana!*

– Jau visos sugulė – nė viena nestovi.

– Gyvulėliai gražiai sugulę, pažaiskime.

– Kai aš mažas buvau

Šile ožius ganiau

Ant kelmelio sėdėdamas

Pinigėlius skaičiavau

**Mergaitės:**  **Berniukai:**

– Kam tie pinigėliai? – Dalgeliams pirkti.

– Kam tie dalgeliai? – Šieneliui pjauti.

– Kam tas šienelis? – Karvytėms ėsti?

– Kam tos karvytės? – Pieneliui duoti.

– Kam tas pienelis? – Vaikeliams gerti.

– Kam tie vaikeliai? – Kiaulelėms ganyti.

– Kam tos kiaulelės? – Kalnams knisti.

– Kam tie kalnai? – Avižom sėti.

– Kam tos avižos? – Antims lesti.

– Kam tos antys?/ – Po marias plaukyti.

– Kam tos marės? – Linam merkti.

– Kam tie linai? – Drobelėms austi.

– Kam tos drobelės? – Užsiklot, pasiklot pasisiūt ir nešiot!

– Gerai būtų kokį burtą radus, kokią laumę pakvietus, kad nebereikėtų šalti, gyvulėlių ganyti. Kokie jūsų norai?

– Aš ir be būrimų raganavimų žinau savo karščiausią norą: noriu namo pas motulę, ten šilta ir jauku.

– Kad daugiau ganyti nereikėtų prašykim žiemos, kad greičiau ateitų. Jau ir akis pražiūrėjom besižvalgydami į dangų, o ji vis nesirodo.

– Kad ilgiau ganyti nereikėtų, veskim ožį patį balčiausią apie baltą beržą.

*(Įvedamas ožys).*

– Ožy, ožy, prašyk dievą sniego,

Jei ne, gausi beržinės košės!

*(Mosuoja rankomis)*:

– Aš esu piemenų kunigas, jau baigia lapai kristi, tuoj bus žiema *(lipa į beržą).*

– Vardan gišių, abagišių, šventa linta lopatiks.

– Tu, ožy, baltaplauki, prašyk pono Dievo, kad greičiau užsnigtų, o jei neužsnigs, tai mes tave prilupsime. Kai baltas sniegas užklos visus laukus nebereikės mums vargšams piemenėliams vargelio vargti, laukuose šalti, lietaus kentėti – galėsime visi pailsėti, prie šilto pečiaus pasišildyti ir šiltos putros sočiai prisisrėbti.

*(Piemenys rikiuojasi ožio vedimui ir veda ožį aplink beržą 3 kartus. Plaka rykštėmis. Jauniausias piemenukas į ožio uodegą įsikibęs ragina jį, kad mekentų. Ožys rėkia. Iš šonų du piemenys lydi su fakelais).*

– Ožy, ožy, prašyk dievą sniego!

Visi piemenys šaukia:

– Sniegas, sniegelis, sniegutis!

**Vyriausias piemuo baigia žegnone:**

– Vardan varnų, pilvan šarkų, vardan kiškių lopatiškių, rulan mulan taukšt! *(išlipa iš beržo ir pažiūri ožiui į akis).*

– Ožio akys ašarotos – nuoširdžiai prašė žiemos. Jis žiūri į šiaurę – žiema greitai ateis.

– Jau neilgai reiks ganyti – pasilinksminkim!

***Dainuoja dainelę ,,Ožys ant tilto stovėjo“.***

*Po dainos piemenys klausia oželio:*

– Čimči rimči, šakar makar.

– Kur buvai, oželi, vakar?

*Oželis:*

– Pas maušiuką naktavojau,

Kailinėlius prauliojau.

***Žaidimas ,,Vai išeiki, oželi, ant ulyčios šokti“ arba ,,Aš oželis Mikitų“.***

– Piemenėliai, saulutė slepiasi už debesėlių, šaltoka darosi, užsikurkim lauželį ir pasišildykime. *(„Susikuria“ laužą ir susėda)*

– Piemenys, vagys, kame jūsų ožkos?

– Gal pasierzinkim?

*Algis dalgis šepetys Antuks papentuks*

*Kiaulei uodegą valys Vedė blusą šokti*

*Algis dalgis šepetys Ta blusiukė nemokėjo*

*Visas kiaules sukramtys. Už Antano ištekėjo.*

*Ei, Barbora, lipk per tvorą Ėjo Jonas iš pirties*

*Gausi vištų porą! Nešės kelnes ant peties!*

*Juzai, buzai, duok tešlos*

*Pakabinęs ant barzdos!*

*Tamta drica voverica Kazys, ožys didžiaragis,*

*Kas bučiavo tą mergicą? Džiaugės ožką darže radęs.*

*Ne kas kits, kaip Kazys Ožka paskavojo,*

*Pasitempęs kaip ožys! Kazys apraudojo.*

– Gal užteks, nuo jūsų erzinimosi net ausys raitosi, geriau užminkime žiūrovams mįslių.

* Eina ožys rėkdamas, ragu dangų rėždamas. Kas? *(Perkūnas ir žaibas)*
* Ką ožys daro, kai jam sukanka penkeri metai? *(Eina šeštus)*

– Gal pasekim pasakėlę apie oželio uodegėlę?

*Kartą arė senis lauką.*

*Arklą sunkų arklys traukė.*

*Ir užkliuvo už kupstelio.*

*Ten dėžutę mažą rado.*

*Bet dėžutės be raktelio.*

*Senis atdaryt negali.*

*Arė, arė, arė, arė ir surado jis raktelį.*

*Atrakino tą dėžutę.*

*Ir iššoko baltas oželis.*

*To oželio uodegėlė trumput trumputėlė.*

– Tai ir mūsų pasakėlė trumput trumputėlė.

*(Sekdami imituoja su įvairiais muzikos instrumentais)*

– Ar jaučiat, orą perdvelkė vėsa, šešėliai ištįso. Paprašykim galvijėlių, tegul stoja į kelią ir keliausim namo.

**Piemenėliai išeina su daina ,,Šiu namo, tpru namo“.**

*Jiems kelią pastoja šeimininkė su dideliu varškės sūriu.*

(Šeimininkės, sužinojusios, kad piemenys veda ožį aplink baltą beržą, vaišina sūriu. Taip išperka gyvulėlius, kad piemenys jų nekamuotų).

Veiklos aprašą parengė: Alytaus ,,Sakalėlio“ pradinės mokyklos mokytoja metodininkė Lina Vaitkevičienė

Literatūra:

„Vaikų rateliai ir žaidimai“, sudarė Ernesta Šiupytė, Vilgelmina Laurutienė

Senovinis kalendorius mažiesiems „Žiemužėlė“, „Rudenėlis“

Lietuvių liaudies rateliai ir žaidimai. Sudarė Alina Kirvaitienė

<https://www.lnkc.lt/go.php/lit/Rateliai-ir-sokiai-iiv-klasems/2809>

<https://smp2014me.ugdome.lt/mo/SOKIS/SO_MO1_D1/1_03_05.html>

<https://www.pasakos.lt/ozelis/>





***Parengė Alytaus „Sakalėlio“ pradinės mokyklos mokytoja  metodininkė Lina Vaitkevičienė***